Liikenne- ja viestintäministeriö

kirjaamo@lvm.fi

liikennekaari@lvm.fi

**Aihe: Lausuntopyyntö luonnoksesta hallituksen esitykseksi eduskunnalle laiksi liikenteen palveluista annetun lain muuttamiseksi ja eräiksi siihen liittyviksi laeiksi**

**Tietoa RAKLI ry:stä**

RAKLI ([www.rakli.fi](http://www.rakli.fi)) kokoaa yhteen kiinteistöalan ja rakennuttamisen vastuulliset julkisen ja yksityisen sektorin ammattimaiset toimijat, jotka kattavat asuntojen, toimitilojen ja infrastruktuurin omistajat, rakennuttajat ja käyttäjät sekä näiden ammattimaiset edustajat. RAKLI jäsenineen varmistaa, että Suomessa on tilaa hyvälle elämälle.

**LAUSUNTO**

RAKLI kiittää mahdollisuudesta antaa lausuntonsa asiaan. Lausunnossaan RAKLI korostaa asian kokonaisvaltaisuutta ja yleispiirteisiä vaikutuksia yksityiskohtien sijaan.

Esitys on toinen osa liikennekaarihanketta, jolla toteutetaan hallitusohjelman kärkihankkeita digitaalisen kasvuympäristön rakentamiseksi sekä säädösten sujuvoittamiseksi. Hallituksen esityksellä mahdollistettaisiin asiakaslähtöinen liikenteen kehittäminen palveluna. Ehdotuksessa yhtenäistettäisiin ja linjattaisiin eri liikennemuotoja koskevia säännöksiä yhteen lakiin. RAKLI pitää säädösten yhdistämistä ja selkeyttämistä erittäin hyvänä tavoitteena.

RAKLIn strategisiin tavoitteisiin lukeutuvat muun muassa digitaalisen tiedon hyödyntäminen monipuolisesti ja tehokkaasti infrastruktuurin kehittämisessä, yhdyskuntasuunnittelussa, rakentamisessa ja ylläpidossa. RAKLIn edustamalle toimialalle on merkittävää rakennetun ympäristön kokonaistaloudellinen ja laadukas kehittäminen ja kasvun mahdollistaminen. Tällaisessa toimintaympäristössä on tärkeää liikkumisen sujuvuus ja kestävät kulkumuodot. Kaupunkiseutujen kasvu tulee nähdä maankäytön, asumisen, liikenteen, palveluverkon ja elinkeinokehityksen (MALPE) sujuvana ja kestävänä kokonaisuutena.

RAKLI pitää hyvänä, että liikenteen murroksia ja niistä syntyviä palveluja tuetaan ja edistetään uudistushenkisellä lainsäädännöllä. Liikenteen palveluiden kehittäminen liikennekaaren mukaisesti vastaa hyvin RAKLIn strategisia painopisteitä. RAKLI pyrkii omalta osaltaan edistämään näitä uudistustoimia. Kuitenkin, koska liikkumisen murros on vahva ja sen myötä lainsäädännön kehittäminen haasteellista, tulee lainvalmistelun perustua huolelliseen punnintaan. Kokeilut ja seuranta varmistavat osaltaan, että uudistaminen etenee tavoitteita kohti.

Lakiesityksen luonnoksessa oleva vaikutusten arviointi on suhteellisen kapea. Lausunnoilta odotetaan täydennyksiä vaikutusten arviointiin – toisaalta arvioinnin pitäisi pohjautua systemaattiseen ja mahdollisimman objektiiviseen tarkasteluun harkituilla mittareilla. Keskeisiä tarkasteltavia seikkoja ovat tietojen avaaminen, liikennetietorekisterin toimintavarmuus ja kolmannen osapuolen rooli. Varsinaiselle palvelujen käyttäjälle olennaisinta on liikennejärjestelmän (matkaketjujen) toimintavarmuus, palvelutaso ja liikkumisen hinta.

Liikennekaaren tulisi kaikilta osin tukea matkaketjujen sujuvuutta, tehokkuutta ja taloudellisuutta. Tässä joukkoliikennejärjestelmällä on keskeinen rooli. Liikenteen palveluja tulee kehittää sekä kertamatkojen että etenkin säännöllisen matkustamisen tarpeet huomioiden. Liikennekaaren aiemmin hyväksytyssä 1. vaiheessa säädetään, että kutsujoukko- ja reittiliikennelupien sijaan tulee ilmoitusvelvollisuus 60 vuorokautta ennen joukkoliikenteen aloittamista sekä muutoksia ja lakkautuksia tehtäessä. Uudessa lakiesityksessä tulisi näkyä riittävän selvästi, miten asiakkaat ja viranomaiset pystyvät reagoimaan joukkoliikenteen muutoksiin riittävän nopeasti.

Liikennettä ja sen palveluita tulee suunnitella alueellisesti riittävän laajoina kokonaisuuksina (kaupunkiseudut, toiminnalliset alueet, kasvuvyöhykkeet) hyvän palvelutason ja tehokkuuden varmistamiseksi. Lippu- ja maksujärjestelmien tulee olla yhteensopivat, ja eri toimijoiden palvelujen täytyy toimia joustavasti yhteen. Etenkin kaupunkiseuduilla ja muilla kasvuvyöhykkeillä asiakkaalla tulee olla mahdollisuus suunnitella arjen kulkemiset eripituisilla aikajänteillä joukkoliikenteen varaan.

Lakiesitysluonnoksen mukaan Liikennevirasto seuraisi liikenteen toimivuutta ja kattavuutta (kysynnän ja tarjonnan seuranta). Liikenteen turvallisuusvirasto arvioisi puolestaan liikennejärjestelmän toimivuutta ja raportoisi säännöllisesti liikennejärjestelmän tilasta. Liikennejärjestelmän toimivuuden arviointi sisältää myös infran toimivuuden arvioinnin. Se tulee huomioida viranomaistehtävien jaossa ja resursoinnissa.

RAKLI ry

Kimmo Kurunmäki

johtaja, Yhdyskunta ja Infra